“Efecto Pasillo” arriba a Burjassot en la primera nit musical del cap de setmana
2025-07-24

Indiscutiblement, la música és protagonista de les festes patronals de Burjassot i, després del gran concert del dijous, arriba un nou grup musical a la Plaça de l’Ajuntament per a fer les delícies dels burjassoters i burjassoteres.

Els canaris “Efecto Pasillo” arriben a Burjassot la nit del divendres 11 d’agost, a les 23.30 hores, en un concert gratuït en el qual cançons com “Me siento bien” seran corejades, amb seguretat, per tots els presents. Grup musical espanyol fundat a l’illa de Gran Canària en 2007, “Efecto Pasillo” debutava amb la cançó “Chacho” en 2010. El seu estil musical combina estils diferents com el rock, el pop, el funk i la música llatina.

L’actuació d’aquesta genial formació serà el colofó a un dia que començarà a les 11.30 hores, amb els castells aquàtics, també en la Plaça de l’Ajuntament, gentilesa de la Clavaria de Sant Roc. Després, de vesprada, sobre les 18.00 hores, la Clavaria ha organitzat una gran festa infantil en la Plaça de l’Ajuntament.

La música continuarà sent la protagonista del cap de setmana a Burjassot amb el Gran Musical que arribarà el dissabte 12, a les 23.30 hores, i el concert de “La Fúmiga” que tindrà lloc el diumenge 13 d’agost, també a les 23.30 hores. En tots dos casos, el punt de trobada serà la Plaça de l’Ajuntament.